钦定古今图书集成/明伦汇编/官常典/第277卷 > 《翰林承旨学士厅壁记》元·稹
## 钦定古今图书集成/明伦汇编/官常典/第277卷 > 《翰林承旨学士厅壁记》元·稹

旧制，学士无得以“承旨”为名者，应对顾问，参会班第
旋次以官为上下。宪宗章武孝皇帝以永贞元年即
大位，始命郑公𬘡为承旨学士，位在诸学士右，居在
东第，一阁乘舆奉郊庙，辄得乘厩马，自浴殿由内朝
以从，揭鸡竿而布大泽，则昇丹凤之西南隅外宾客
进见于《麟德》，则直上禁中以俟。大凡大诏令大废置丞相之密画，内外之密奏，上之所甚注意，莫不专受
专对，他人无得而参，非自异也，法不当言。用是十七
年间，由郑至杜十一人，而凡参大政，其不至者，卫公
诏及门而返，事适然也。至于张则弄相印以俟其病，
间者久之，卒不兴，命也已。若此，则安可以昧陋不肖
之稹，继居“九丞相、二名卿”之后乎？俛瞻仰睹，如遭大
宾。每自诲其心曰：“以若之不俊不明，而又使欲恶欹
曲攻于内，且决事于冥冥之中。若之无暴扬报校之
虑，遂忿行于私，易易也。然而阴潜之神，必有记善恶
之馀者。”以君父之遇若如是，而犹举枉错直，可乎哉？
使若之心忽而为他人，尽数若之所为，而中不自愧，
斯可矣。昔鲁恭王馀画先贤于壁，以自警临，我以十
一贤之名氏，岂直自警哉？由是谨述其迁授，书于座
隅。长庆元年八月十日记。